Document ID: 31983R0447

*****
ΚΑΝΟΝΙΣΜΟΣ (ΕΟΚ) αριθ. 447/83 ΤΗΣ ΕΠΙΤΡΟΠΗΣ
της 25ης Φεβρουαρίου 1983
περί προσαρμογής ορισμένων επιστροφών κατά την εξαγωγή που καθορίζονται εκ των προτέρων στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1785/81 του Συμβουλίου της 30ής Ιουνίου 1981 περί κοινής οργανώσεως αγοράς στον τομέα της ζάχαρης (1), όπως τροποποιήθηκε τελευταία από τον κανονισμό (ΕΟΚ) αριθ. 606/82 (2), και ιδίως το άρθρο 19 παράγραφοι 3 και 7,
Εκτιμώντας:
ότι το άρθρο 12 του κανονισμού (ΕΟΚ) αριθ. 766/68 του Συμβουλίου της 18ης Ιουνίου 1968 περί καθορισμού των γενικών κανόνων περί χορηγήσεως των επιστροφών κατά την εξαγωγή ζάχαρης (3), όπως τροποποιήθηκε τελευταία από τον κανονισμό (ΕΟΚ) αριθ. 1489/76 (4), προβλέπει κυρίως ότι αν κατά τη διάρκεια της περιόδου που περιλαμβάνεται μεταξύ της ημέρας καταθέσεως της αιτήσεως πιστοποιητικού εξαγωγής η οποία συνοδεύεται από αίτηση προκαθορισμού της επιστροφής και της ημέρας εξαγωγής, μεσολαβεί τροποποίηση των τιμών της ζάχαρης που καθορίζονται στο πλαίσιο της κοινής οργανώσεως αγοράς στον τομέα της ζάχαρης, δύναται να προβλεφθεί προσαρμογή του ποσού της επιστροφής·
ότι είναι δυνατόν να παρουσιασθεί η κατάσταση αυτή· ότι για τη λευκή ζάχαρη και την ακατέργαστη ζάχαρη που εξάγεται σε φυσική κατάσταση από την 1η Ιουλίου 1983 με προκαθορισμό της επιστροφής κατά την εξαγωγή που καθορίζεται αντιστοίχως στο πλαίσιο των κανονισμών διαγωνισμού (ΕΟΚ) αριθ. 2016/82 (5) και (ΕΟΚ) αριθ. 2015/82 (6) της Επιτροπής, έχει προβλεφθεί η δυνατότητα προσαρμογής της επιστροφής κατόπιν αιτήσεως των ενδιαφερομένων·
ότι, κατά συνέπεια, πρέπει να γίνεται χρήση της δυνατότητας αυτής για προσαρμογή των επιστροφών για την λευκή ζάχαρη και την ακατέργαστη ζάχαρη που εξάγονται υπό μορφή των εμπορευμάτων που περιλαμβάνονται στα παραρτήματα του κανονισμού (ΕΟΚ) αριθ. 3035/80 του Συμβουλίου της 11ης Νοεμβρίου 1980 περί καθορισμού, για ορισμένα γεωργικά προϊόντα που εξάγονται υπό μορφή εμπορευμάτων που δεν υπάγονται στο παράρτημα ΙΙ της συνθήκης, των γενικών κανόνων σχετικά με τη χορήγηση των επιστροφών κατά την εξαγωγή και τα κριτήρια καθορισμού του ύψους της (7), όπως τροποποιήθηκε τελευταία από τον κανονισμό (ΕΟΚ) αριθ. 764/82 (8), επιστροφές που έχουν καθορισθεί πριν από την 1η Ιουλίου 1983, οι δε τελωνειακές διατυπώσεις εξαγωγής εκπληρώθηκαν κατά την ημερομηνία αυτή ή σε μεταγενέστερη ημερομηνία·
ότι το άρθρο 5 παράγραφος 2 του κανονισμού (ΕΟΚ) αριθ. 3035/80 ορίζει ότι το ύψος της επιστροφής υπό το καθεστώς του καθορισμού εκ των προτέρων προσαρμόζεται σύμφωνα με τους ίδιους κανόνες που ισχύουν για τον εκ των προτέρων καθορισμό των επιστροφών για τα προϊόντα βάσεως που εξάγονται ως έχουν· ότι, κατά συνέπεια, η προσαρμογή αυτή θα πραγματοποιηθεί σε συνάρτηση με τη διαφορά μεταξύ της τιμής παρεμβάσεως της εν λόγω ζάχαρης που ισχύει για την περίοδο εμπορίας 1982/83 και της τιμής που ισχύει για την ίδια ζάχαρη για την περίοδο εμπορίας 1983/84, προσαυξημένης εκάστης των τιμών αυτών κατά την συνεισφορά της εν λόγω αποθεματοποίησης· ότι λόγω της αυξήσεως του όγκου των συναλλαγών των προϊόντων που αναφέρονται στο άρθρο 1 παράγραφος 1 υπό δ) του κανονισμού (ΕΟΚ) αριθ. 1785/81 και της λευκής ή ακατέργαστης ζάχαρης Candi, πρέπει να ισχύει για αυτά υπό τους ιδίους όρους αυτή η δυνατότητα προσαρμογής των επιστροφών και για μία ίση μεταχείριση πρέπει η δυνατότητα αυτή να περιλαμβάνει και την ισογλυκόζη, όταν τα εν λόγω προϊόντα εξάγονται ως έχουν ή υπό τη μορφή εμπορευμάτων που περιλαμβάνονται στα παραρτήματα του κανονισμού (ΕΟΚ) αριθ. 3035/80·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την τήρηση των όρων που προβλέπονται στο άρθρο 12 του κανονισμού (ΕΟΚ) αριθ. 766/68, οι επιστροφές που καθορίζονται πριν από την 1η Ιουλίου 1983 για τα προϊόντα που αναφέρονται στο παράρτημα Ι και εξάγονται κατά την ημερομηνία αυτή ή σε μεταγενέστερη ημερομηνία προσαρμόζονται κατόπιν αιτήσεως των κατόχων των σχετικών πιστοποιητικών εξαγωγής υπό τους κατωτέρω όρους.
2. Η παράγραφος 1 εφαρμόζεται επίσης στην περίπτωση των προϊόντων που αναφέρονται στο παράρτημα ΙΙ τα οποία εξάγονται υπό μορφή εμπορευμάτων που αναφέρονται στα παραρτήματα του κανονισμού (ΕΟΚ) αριθ. 3035/80.
Άρθρο 2
Όταν πρόκειται για τη λευκή ζάχαρη της διακρίσεως 17.01 Α του Κοινού Δασμολογίου, η προσαρμογή που αναφέρεται στο άρθρο 1 λαμβάνεται προσαυξάνοντας την επιστροφή κατά την εξαγωγή κατά τη διαφορά που εκφράζεται σε ECU ανά 100 χιλιόγραμμα ζάχαρης που υφίσταται μεταξύ της τιμής παρεμβάσεως της λευκής ζάχαρης για τις μη ελλειμματικές ζώνες που εφαρμόζεται από την 1η Ιουλίου 1983 και αυτής της ιδίας τιμής παρεμβάσεως που ισχύει την 30ή Ιουνίου 1983.
Για τον προκαθορισμό της διαφοράς που αναφέρεται στο προηγούμενο εδάφιο, αυτές οι τιμές παρεμβάσεως προασαυξάνονται κατά την αντίστοιχη συνεισφορά αποθεματοποιήσεως που αναφέρεται στο άρθρο 8 παράγραφος 2 εδάφιο τρίτο υπό α) του κανονισμού (ΕΟΚ) αριθ. 1785/81.
Άρθρο 3
Όταν πρόκειται για τα προϊόντα που αναφέρονται στα παραρτήματα του παρόντος κανονισμού τα οποία υπάγονται:
α) στις διακρίσεις ex 17.01 Α (Σάκχαρις αρωματισμένη ή μετά προσθήκης χρωστικών ουσιών), 17.02 Δ ΙΙ, Ε, Ζ Ι και 21.07 Ζ IV του Κοινού Δασμολογίου, η προσαρμογή που αναφέρεται στο άρθρο 2 εφαρμόζεται ανά 1 % περιεκτικότητας σε σακχαρόζη του σχετικού προϊόντος. Το ύψος τους είναι ίσο προς ένα εκατοστό της διαφοράς που καθορίζεται σύμφωνα με το εν λόγω άρθρο·
β) στις διακρίσεις 17.02 Δ Ι και 21.07 Ζ ΙΙΙ του Κοινού Δασμολογίου, η προσαρμογή η οποία καθορίζεται σύμφωνα με το άρθρο 2 ισχύει ανά 100 χιλιόγραμμα ξηράς ουσίας του σχετικού προϊόντος.
Άρθρο 4
1. Προκειμένου για ακατέργαστη ζάχαρη της διακρίσεως 17.01 Β του Κοινού Δασμολογίου, η προσαρμογή που αναφέρεται στο άρθρο 1 πραγματοποιείται προσαυξάνοντας την επιστροφή κατά την εξαγωγή κατά τη διαφορά που εκφράζεται σε ECU ανά 100 χιλιόγραμμα ζάχαρης η οποία υφίσταται μεταξύ της τιμής παρεμβάσεως της ακατέργαστης ζάχαρης που ισχύει απο την 1η Ιουλίου 1983 και αυτής της ιδίας τιμής παρεμβάσεως που ισχύει στις 30 Ιουνίου 1983.
Για τον καθορισμό της διαφοράς που αναφέρεται στο προηγούμενο εδάφιο, αυτές οι τιμές παρεμβάσεως προσαυξάνονται κατά την αντίστοιχη συνεισφορά αποθεματοποιήσεως που αναφέρεται στο άρθρο 8 παράγραφος 2 εδάφιο τρίτο υπό α) του κανονισμού (ΕΟΚ) αριθ. 1785/81.
2. Για την ακατέργαστη ζάχαρη Candi, η προσαρμογή που αναφέρεται στην παράγραφο 1 πραγματοποιείται πριν από την εφαρμογή των διατάξεων του άρθρου 5 παράγραφος 3 του κανονισμού (ΕΟΚ) αριθ. 766/68.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.
Έγινε στις Βρυξέλλες, στις 25 Φεβρουαρίου 1983.

Labels: 3
2
17